
ĮVADAS

Vilniaus kolegijos Agrotechnologijų fakulteto Veterinarijos katedros (toliau ‑ Katedra) trečio kurso studentai studijas baigia rengdami ir gindami baigiamąjį darbą (įvertinimas sudaro 70 proc. baigiamojo vertinimo) ir laikydami baigiamąjį egzaminą (įvertinimas sudaro 30 proc. baigiamojo vertinimo). Profesinio bakalauro baigiamasis darbas (toliau BD) – tai originalus, savarankiškai parengtas studento darbas sisteminant, reflektyviai ir kritiškai analizuojant, integruojant bei pritaikant teorinę ir praktinę informaciją, siekiant pademonstruoti pasiektus BD studijų rezultatus.
BD apimtis kreditais numatyta studijų programoje, o BD rengimo ir gynimo trukmė – BD rengimo etapų plane. BD rengimas ir gynimas – baigiamasis profesinio bakalauro studijų etapas. BD rengti leidžiama įvykdžiusiems studijų programą ir neturintiems akademinių įsiskolinimų studentams. Už BD teiginių, pateikiamų duomenų patikimumą, skaičiavimų, priimtų sprendimų, darbo išvadų kokybę yra atsakingas BD autorius – studentas. Studentai, privalo vadovautis Akademinės etikos kodekso nuostatomis. Studentas prisiima atsakomybę už BD autorystę.
BD rengimo, įforminimo ir gynimo metodiniai nurodymai parengti vadovaujantis Vilniaus kolegijos studijų tvarka, Veterinarijos studijų krypties aprašu, Vilniaus kolegijos baigiamųjų darbų rengimo, gynimo ir saugojimo tvarkos aprašu,  Vilniaus kolegijos bendraisiais studijų rašto darbų reikalavimais.
Šių metodinių nurodymų tikslas – pateikti pagrindinius BD rengimo, rašymo, įforminimo reikalavimus, BD gynimo komisijoje organizavimo principus ir studentų BD vertinimo tvarką.

BENDROSIOS NUOSTATOS

1.1. BD tema turi būti aktuali, siejama su studijų programos rezultatais bei sudaranti studentui galimybę atlikti įvairiapusę situacijos analizę, tyrimus, juos apibendrinti ir pateikti išvadas.
1.2. Būtina aiškiai įvardinti BD tikslą, uždavinius, susijusius su pasirinkta tema, naudojantis naujausiais literatūros šaltinių duomenimis išanalizuoti nagrinėjamos temos teorinius ir probleminius klausimus. Rengiant BD darbą turi būti pateikiamas konkretus tyrimo objektas. Ne mažiau kaip 50 proc. baigiamajame darbe naudojamų literatūros šaltinių turi būti publikuoti per pastaruosius 5 metus. Senesni šaltiniai gali būti naudojami, jeigu jie yra reikšmingi nagrinėjamos temos teoriniam pagrindimui, atspindi fundamentines mokslines koncepcijas arba yra būtini tyrimo problematikai atskleisti.
1.3. BD rašomas remiantis tyrimais, kuriuos atliko arba juose dalyvavo studentas kartu su veterinarijos specialistu (-ais). Gauti tyrimo duomenys turi būti nuosekliai aptarti. Darbas turi būti aiškios krypties, parašytas logiškai, nuosekliai, glaustai.
1.4. Rašydamas BD studentas studijuoja papildomą literatūrą, analizuoja ir sugretina tyrimų duomenis su literatūros šaltiniais.
1.5. BD gynimas yra viešas. Jeigu BD pateikiami konfidencialūs duomenys, įmonės, įstaigos ar organizacijos raštišku prašymu, pateiktu ne vėliau kaip likus 1 darbo dienai iki BD gynimo Katedros komisijoje, Katedros vedėjo teikimu dekano įsakymu gali būti organizuojamas uždaras BD gynimo posėdis. BD vadovas, recenzentas, konsultantas, Katedros komisijos narys, BD gynimo komisijos narys, BD komisijos sekretorius pasirašo konfidencialumo pasižadėjimą (1 priedas, į BD neįsegamas).
1.6. BD vien tik aprašomojo pobūdžio būti negali – jame turi būti atliktas tyrimas. Negali būti vien tik literatūros analizė pasirinkta tema ir suformuluotos abstrakčios išvados bei pateikti pasiūlymai. 
1.7. Užsakomojo BD temą BD vadovas aptaria su užsakovu ir studentu. Studentas ne vėliau kaip likus 2 darbo dienoms iki BD viešo gynimo Komisijoje privalo pateikti Katedrai raštišką užsakovo (įmonės, įstaigos ar organizacijos) atsiliepimą apie parengtą BD (5 priedas).
1.8. Studentai, neparengę BD nustatytu laiku, neatvykę į baigiamojo darbo gynimą be svarbios priežasties, neapgynę baigiamojo darbo yra braukiami iš studentų sąrašų arba jų prašymu dekanas gali leisti pakartotinai rengti, ginti baigiamąjį darbą ne anksčiau kaip po vienerių metų.

BAIGIAMOJO DARBO RAŠYMO ORGANIZAVIMAS IR TVARKA

2.1. BD probleminio tyrimo lauko sritis Veterinarijos katedra skelbia ATF interneto puslapyje ne vėliau nei likus 1 mėnesiui iki baigiamojo darbo rengimo etapo pradžios. BD probleminio tyrimo lauko sritis studentai renkasi iš sąrašo, kurį skelbia Katedra. BD problemą, atitinkančią studijų programos kryptį, gali siūlyti ir studentas. Pastarasis ją turi suderinti su BD vadovu ir Katedros vedėju.
2.2. BD vadovais Katedros vedėjo teikimu dekano įsakymu, ne vėliau nei likus 1 mėnesiui iki baigiamojo darbo rengimo etapo pradžios, skiriami kolegijos dėstytojai, veterinarijos gydytojai ar socialinių partnerių atstovai, turintys ne žemesnį nei magistro laipsnį. 
2.3. Studentas kartu su BD vadovu aptaria ir pasirašo BD kalendoriniame darbo grafike numatytas veiklas ir terminus (2 priedas). Suderina BD temą lietuvių ir anglų kalbomis, tikslą ir uždavinius, konsultuoja studentą BD rengimo klausimais. Studentas pateikia užpildytą BD registracijos lapą elektroniniu paštu Katedrai (3 priedas) iki nurodytos BD rengimo etapų plane datos. BD temos lietuvių ir anglų kalbomis aptariamos ir, jei reikia, tikslinamos Katedros posėdyje. BD temų suderinimas užfiksuojamas Katedros protokole. Jeigu Katedros posėdyje BD tema buvo patikslinta, BD vadovas ir studentas informuojamas elektroniniu paštu išsiunčiant Katedros protokolo išrašą. 
2.4. BD temas lietuvių ir anglų kalbomis Katedros teikimu tvirtina fakulteto dekanas. BD temą studentas gali keisti motyvuotu prašymu dekanui, suderinęs su Katedros vedėju, bet ne vėliau kaip likus 6 savaitėms iki BD gynimo.
2.5. Studentas kartu su darbo vadovu turi numatyti darbo objektą, parinkti tinkamas  priemones, tiriamųjų darbų atlikimo vietą bei aptarti kitus aspektus, susijusius su darbo metodika ir organizavimu. Prieš pradėdamas tyrimus studentas turi susipažinti su tyrimų metodika, kurią numatoma taikyti tyrimų metu. 
2.6. BD rengiami ir ginami vadovaujantis fakulteto dekano patvirtintais BD rengimo ir gynimo metodiniais nurodymais. 

3.1. Turinys. BD apimtis 20-25 puslapių kompiuterinio teksto be priedų. Rekomenduojama tokia darbo struktūra ir toks atskirų dalių puslapių skaičius (1 lentelė). 
1 lentelė. Rekomenduojama BD struktūra ir apimtis
	BD dalis
	Apimtis psl.

	ANTRAŠTINIS LAPAS 
	1

	TURINYS 
	1

	LENTELIŲ SĄRAŠAS
	0-1

	PAVEIKSLŲ SĄRAŠAS
	0-1

	ĮVADAS
	1

	1. LITERATŪROS APŽVALGA (originalus teorinės dalies pavadinimas)
	4-5

	2. DARBO METODIKA IR ORGANIZAVIMAS (Tyrimo problema, tikslas, uždaviniai, metodika)
	3-4


	3. TYRIMŲ REZULTATAI IR APTARIMAS (originalus skyriaus pavadinimas)
3.1. Esamos padėties ir tyrimo rezultatų analizė 
3.2. Problemos sprendimo (siūlymų) pagrindimas
3.3. Ir t. t.
	5-7

	IŠVADOS
	1

	SIŪLYMAI (nebūtina)
	0-1

	LITERATŪRA 
	1-2

	SANTRAUKA 
	1

	SUMMARY 
	1

	PRIEDAI
	pagal poreikį


Pastaba. Kiekviena baigiamojo darbo struktūrinė dalis pradedama naujame puslapyje. Poskyriai tęsiami tame pačiame puslapyje.

Pateiktas turinio pavyzdys (6 priedas) yra rekomendacinio pobūdžio. Skyrių ir poskyrių antraštės rašomos originalios, jos turi atitikti baigiamojo darbo tematiką. BD  vaistų ir ligų pavadinimai rašomi tik originaliu pavadinimu. BD autorius sprendžia, kiek atitinkamas skyrius turės poskyrių ir skyrelių. Jeigu BD autorius nusprendžia skyrių skaidyti į poskyrius, tai skyriuje turi būti išskiriami ne mažiau kaip du poskyriai. Jeigu poskyris skaidomas į mažesnius skyrelius, tai poskyryje taip pat turi būti ne mažiau kaip du skyreliai. Patartina baigiamojo darbo dalių per daug neskaidyti. Jei skyrius skirstomas į poskyrius, po skyriaus tekstas nerašomas – iš karto po pavadinimo reikia rašyti poskyrio pavadinimą bei dėstyti konkretų tekstą. Skyrių, poskyrių ir skyrelių pavadinimai (antraštės) turi būti, aiškūs ir atitikti turinį. BD skyriai ir poskyriai negali atkartoti BD pavadinimo.
3.2. Įvadas. Įvade pagrindžiamas pasirinktos temos aktualumas, apibrėžiama tyrimo problema ir objektas, formuluojamas baigiamojo darbo (BD) tikslas, uždaviniai bei nurodomi darbo metodai. Visi įvado elementai turi būti tarpusavyje logiškai susiję, aiškiai suformuluoti ir atitikti nagrinėjamą temą.
Temos aktualumas. Pagrindžiama pasirinktos temos svarba teoriniu ir (ar) praktiniu požiūriu, atskleidžiama nagrinėjamos srities problematika. Temos aktualumas grindžiamas naujausiais mokslinės literatūros šaltiniais, tyrimų rezultatais, statistiniais duomenimis ir (ar) kitais patikimais informacijos šaltiniais. Paaiškinama, kodėl pasirinktą problemą svarbu nagrinėti.
Tyrimo problema. Aiškiai įvardijama ir pagrindžiama nagrinėjama problema, atskleidžiant, kas pasirinktoje srityje yra nepakankamai ištirta, neaišku arba reikalauja sprendimo. Tyrimo problema formuluojama vienu pagrindiniu klausimu, į kurį siekiama atsakyti atliekant tyrimą.
Darbo objektas – baigiamajame darbe tiriamas konkretus reiškinys, procesas, būklė ar problema. Formuluojant darbo objektą būtina aiškiai įvardyti, kas yra tiriama. Darbo objektas turi būti tiesiogiai susijęs su baigiamojo darbo tema, tikslu ir uždaviniais, aiškiai apibrėžtas ir atitikti numatomo tyrimo pobūdį bei apimtį.
Darbo tikslas. Formuluojamas vienas aiškus, konkretus ir su darbo tema, tyrimo problema bei objektu suderintas tikslas. Jis turi atskleisti, kokio galutinio rezultato siekiama rengiant BD. Tikslas formuluojamas vienu sakiniu, vartojant veiksmažodžius, nusakančius siekiamą rezultatą, pavyzdžiui: įvertinti, nustatyti, ištirti, palyginti, atskleisti ir kt. Darbo tikslas neturi būti platesnis ar siauresnis už nagrinėjamą temą.
Darbo uždaviniai. Formuluojami konkretūs, nuoseklūs ir tarpusavyje susiję uždaviniai, kuriuos įgyvendinus pasiekiamas darbo tikslas. Rekomenduojama numatyti 2–5 uždavinius, atsižvelgiant į darbo pobūdį ir apimtį. Uždaviniai turi atspindėti pagrindinius darbo rengimo ir tyrimo etapus, būti suderinti su darbo struktūra bei atsispindėti išvadose.
Formuluojant uždavinius rekomenduojama vartoti aiškius, konkrečius veiksmažodžius, pavyzdžiui: apibūdinti, apibrėžti, išanalizuoti, išnagrinėti, nustatyti, įvertinti, palyginti, pagrįsti ir kt. Vengtina neapibrėžtų, sunkiai įvertinamų veiksmažodžių, tokių kaip susipažinti, supažindinti, sužinoti, išmokti.
Darbo uždaviniai numeruojami arabiškais skaitmenimis, kiekvienas uždavinys rašomas iš naujos eilutės. Uždavinių įgyvendinimo rezultatai turi būti aiškiai atskleidžiami darbo turinyje ir apibendrinami išvadose.
Darbo metodai. Nurodomi ir trumpai apibūdinami metodai, taikomi darbo tikslui pasiekti ir uždaviniams įgyvendinti. Metodai parenkami atsižvelgiant į tyrimo problemą, objektą, tikslą ir uždavinius. Gali būti taikomi šie metodai: mokslinės literatūros ir kitų informacijos šaltinių analizė, anketinė apklausa, interviu, stebėjimas, eksperimentas, testavimas, dokumentų analizė, statistinė duomenų analizė ir kt. Įvade nurodomi tik tie metodai, kurie faktiškai taikomi rengiant BD.
3.3. Literatūros apžvalga. Šioje dalyje atliekama mokslinės literatūros ir kitų patikimų informacijos šaltinių analizė, nagrinėjami su pasirinkta tema ir tyrimo problema susiję teoriniai aspektai, pristatomos pagrindinės teorijos, koncepcijos ir mokslinių tyrimų rezultatai. Analizuojami ir lyginami skirtingų autorių požiūriai, išskiriami jų panašumai ir skirtumai, vertinamos mokslinėje literatūroje pateikiamos įžvalgos. Rengiant teorinę dalį svarbu ne tik apžvelgti mokslininkų požiūrius, bet ir juos kritiškai analizuoti, lyginti, sisteminti bei apibendrinti, atskleidžiant jų reikšmę nagrinėjamai tyrimo problemai. Ši dalis turi būti nuosekliai susieta su empiriniu tyrimu ir sudaryti pagrindą tyrimo metodikai parinkti, rezultatams analizuoti bei interpretuoti. Kiekvienas teorinės dalies skyrius baigiamas pagrindinių nagrinėtų aspektų apibendrinimu, išryškinant svarbiausias įžvalgas ir jų sąsajas su tyrimo problema.
Rengiant teorinę dalį privaloma remtis aktualiais nacionaliniais ir tarptautiniais mokslinės literatūros šaltiniais. Ne mažiau kaip 50 proc. naudojamų mokslinės literatūros šaltinių turi būti publikuoti per pastaruosius 5 metus. Senesni šaltiniai gali būti naudojami, jeigu jie yra reikšmingi nagrinėjamos temos teoriniam pagrindimui, atspindi fundamentines mokslines koncepcijas arba yra būtini tyrimo problemai atskleisti. Ne mažiau kaip 25 proc. naudojamų mokslinės literatūros šaltinių turi būti užsienio kalba, o ne mažiau kaip 20 proc. – mokslinės publikacijos, prieinamos per tarptautines mokslines duomenų bazes ir leidėjų platformas, pavyzdžiui, „EBSCO“, „Emerald Insight“, „Taylor & Francis Online“ ir kt.
BD tekstas turi būti parašytas taisyklinga, aiškia ir sklandžia akademine lietuvių kalba, laikantis mokslinio stiliaus, nuoseklaus argumentavimo, tinkamo šaltinių citavimo ir akademinės etikos reikalavimų.
3.4. Darbo metodika ir organizavimas. Šiame skyriuje nurodomas tyrimo atlikimo laikas ir vieta, apibūdinamas tyrimo objektas, pagrindžiami pasirinkti tyrimo metodai, aprašomos naudotos priemonės ir įranga (jeigu taikoma), tyrimo organizavimas bei eiga. Prireikus pateikiama tyrimo vykdymo schema, apibūdinama tyrimo imtis, jos atrankos kriterijai, duomenų rinkimo ir analizės metodai. Darbo metodika ir organizavimas turi būti aprašyti aiškiai, nuosekliai ir pakankamai išsamiai, kad kiti tyrėjai galėtų suprasti tyrimo eigą ir, esant analogiškoms sąlygoms, jį pakartoti.
Atliekant tyrimus su gyvūnais, privaloma laikytis Lietuvos Respublikos gyvūnų gerovės ir apsaugos įstatymo, galiojančių veterinarinių reikalavimų bei kitų taikytinų teisės aktų nuostatų. Jei tyrimui būtini atitinkamų institucijų leidimai ar etikos komisijos pritarimas, nurodomi jų duomenys.
3.5. Tyrimų rezultatai ir aptarimas.  Šiame skyriuje nuosekliai pateikiami, analizuojami ir aptariami atlikto tyrimo rezultatai. Rezultatai pateikiami laikantis loginės sekos, atsižvelgiant į iškeltus darbo uždavinius ir taikytus tyrimo metodus. Tyrimo duomenys pateikiami tinkama forma – procentais, matavimo vienetais, statistiniais rodikliais ar kitais tyrimo pobūdį atitinkančiais būdais. Kiekybinių tyrimų rezultatai, kai tikslinga, pagrindžiami statistinės analizės duomenimis. Kokybinių tyrimų rezultatai pateikiami išskiriant pagrindines temas, kategorijas, jų sąsajas ir pagrindžiant jas tyrimo duomenimis. Tyrimo rezultatai gali būti pateikiami lentelėse ir paveiksluose (grafikuose, diagramose, schemose ir kt.). Lentelėse ir paveiksluose pateikiama informacija neturi nepagrįstai dubliuotis. Jų skaičius ir turinys turi būti optimalūs, padėti aiškiai atskleisti svarbiausius tyrimo rezultatus. Nedidelės apimties duomenis, kuriems nereikia atskiros lentelės ar paveikslo, rekomenduojama pateikti tekste. Tekste turi būti pateikiamos nuorodos į visas lenteles ir paveikslus, paaiškinami svarbiausi juose atskleisti rezultatai. Aptariant tyrimo rezultatus, jie interpretuojami ir vertinami atsižvelgiant į darbo tikslą, uždavinius bei nagrinėjamą problemą. Gauti rezultatai lyginami su kitų autorių mokslinių tyrimų rezultatais, atskleidžiami nustatyti panašumai ir skirtumai, aptariamos galimos jų priežastys, išryškinami pastebėti dėsningumai ir rezultatų praktinė bei (ar) teorinė reikšmė. Rezultatų aptarimas turi būti pagrįstas mokslinės literatūros šaltiniais ir atlikto tyrimo duomenimis. Pateikiamos interpretacijos bei prielaidos turi būti argumentuotos, vengiama nepagrįstų apibendrinimų. Prireikus aptariami tyrimo ribotumai ir galimos tolesnių tyrimų kryptys.
3.6. Išvados. Išvadose apibendrinami svarbiausi baigiamojo darbo (BD) rezultatai, atskleidžiantys, kaip pasiektas darbo tikslas ir įgyvendinti iškelti uždaviniai. Išvados formuluojamos remiantis atlikto tyrimo rezultatais ir jų analize, atsižvelgiant į teorinėje dalyje nagrinėtus aspektus. Išvados turi būti konkrečios, aiškios, glaustos ir argumentuotos, atspindėti svarbiausius tyrimo rezultatus, o ne kartoti darbo turinį. Kiekvienam darbo uždaviniui rekomenduojama pateikti bent vieną išvadą. Išvados turi būti logiškai susietos su darbo uždaviniais ir atitikti jų pateikimo seką. Išvadose nepateikiama nauja, darbe nenagrinėta informacija, lentelės, paveikslai, citatos ar nuorodos į literatūros šaltinius. Išvados numeruojamos arabiškais skaitmenimis.
3.7. Siūlymai. Šioje dalyje pateikiamos konkrečios, tyrimo rezultatais ir išvadomis pagrįstos praktinės rekomendacijos nagrinėjamai problemai spręsti ar esamai situacijai gerinti. Siūlymai turi būti aiškūs, realiai įgyvendinami ir, kai tikslinga, nurodoma, kam jie skirti bei kokių rezultatų tikimasi juos įgyvendinus. Siūlymai formuluojami atsižvelgiant į tyrimo metu nustatytas problemas, jų priežastis ir galimas sprendimo priemones. Vengiama bendro pobūdžio, tyrimo rezultatais nepagrįstų rekomendacijų.
3.8. Santrauka – tai glaustas baigiamojo darbo (BD) turinio, atlikto tyrimo ir svarbiausių rezultatų pristatymas. Ji rengiama lietuvių ir anglų kalbomis, kiekvieną santrauką pateikiant atskirame puslapyje. Vienos santraukos apimtis – ne daugiau kaip vienas puslapis. Santraukos pradžioje nurodomas aukštosios mokyklos, fakulteto (jeigu taikoma), katedros ir studijų programos pavadinimas, baigiamojo darbo pavadinimas, autoriaus vardas ir pavardė, darbo vadovo vardas ir pavardė, konsultanto duomenys (jeigu konsultantas paskirtas). Santraukos tekstinėje dalyje nuosekliai ir glaustai pateikiama ši informacija:
Temos aktualumas ir tyrimo problema.
Darbo objektas ir tikslas.
Taikyti tyrimo metodai.
Trumpas teorinės dalies pristatymas.
Atlikto tyrimo esmė ir svarbiausi rezultatai.
Pagrindinės išvados.
Santraukoje turi atsispindėti darbo tikslas, uždaviniai ir jų įgyvendinimo rezultatai. Joje nepateikiama nauja, baigiamajame darbe nenagrinėta informacija, lentelės, paveikslai ar literatūros šaltinių nuorodos. Santraukos lietuvių ir anglų kalbomis turi būti vienodo turinio, išlaikant terminologinį tikslumą ir akademinį rašymo stilių. Santrauka anglų kalba („Summary“) pradedama naujame puslapyje. 
Santraukų įforminimo pavyzdžiai pateikiami 7 ir 8 prieduose.
[bookmark: _Hlk4143265]3.9. Citavimas tekste ir nuorodų pateikimas (9 priedas). Rengiant baigiamąjį darbą (BD), analizuojama mokslinė literatūra ir kiti patikimi informacijos šaltiniai, kuriuose pateiktos mokslinės idėjos, teorinės koncepcijos, tyrimų metodai ir rezultatai naudojami nagrinėjamai temai atskleisti bei tyrimo problemai pagrįsti. Naudojantis kitų autorių darbais, privaloma laikytis akademinio sąžiningumo principų, užtikrinti tinkamą informacijos šaltinių nurodymą ir intelektinės nuosavybės teisių laikymąsi. Kitų autorių informacija BD gali būti pateikiama trimis būdais: tiesiogiai cituojant, perfrazuojant arba apibendrinant. Visais atvejais būtina pateikti nuorodas į naudotus informacijos šaltinius, vadovaujantis Amerikos psichologų asociacijos (angl. American Psychological Association, APA) 7-ojo leidimo citavimo ir bibliografinių nuorodų sudarymo taisyklėmis. Visi darbo tekste cituojami šaltiniai turi būti įtraukti į literatūros sąrašą, o kiekvienas literatūros sąraše pateiktas šaltinis turi būti cituojamas darbo tekste. Siekiant užtikrinti nuoseklų informacijos šaltinių tvarkymą, citavimo tikslumą ir efektyvesnį literatūros sąrašo sudarymą, studentams rekomenduojama naudotis bibliografinių nuorodų tvarkymo programomis, pavyzdžiui, „Zotero“. Šios programos suteikia galimybę sisteminti naudotus informacijos šaltinius, automatiškai formuoti ir atnaujinti bibliografines nuorodas bei literatūros sąrašą pagal pasirinktą citavimo stilių. Nepriklausomai nuo naudojamų technologinių priemonių, studentas atsako už pateikiamų bibliografinių duomenų tikslumą, citavimo korektiškumą ir atitiktį APA 7-ojo leidimo reikalavimams.
	Tiesioginis citavimas – pažodinis kito autoriaus teksto ar jo dalies pateikimas. Tiesiogiai cituojant būtina tiksliai perteikti originalų tekstą, nekeisti jo prasmės ir nurodyti autorių, publikavimo metus bei konkrečią citatos vietą šaltinyje. Trumpesnės nei 40 žodžių citatos rašomos kabutėse ir įtraukiamos į pagrindinį tekstą. Citatos, kurias sudaro 40 ir daugiau žodžių, pateikiamos atskiru teksto bloku, be kabučių, laikantis APA 7-ojo leidimo formatavimo reikalavimų. Kai šaltinis turi puslapių numeraciją, nurodomas puslapis, iš kurio paimta citata, pavyzdžiui: (Krasauskas, 2021, p. 25).  Kai šaltinyje nėra puslapių numeracijos, nurodoma kita informacija, leidžianti nustatyti tikslią citatos vietą:
· pastraipos numeris, pvz., (Krasauskas, 2021, pastr. 2);
· skirsnio pavadinimas, pvz., (Baltokas, 2022, skirsnis „Komunikacija“);
· skirsnio pavadinimas ir pastraipos numeris, pvz., (Lietuvos Respublikos sveikatos apsaugos ministerija, 2022, skirsnis „Osteoporozė“, pastr. 1);
· garso ar vaizdo įrašo laiko žyma, pvz., (Widmaier, 2022, 3:15).
Nuoroda į šaltinį gali būti pateikiama skliaustuose citatos pabaigoje arba integruojama į sakinį, nurodant autoriaus pavardę tekste, o publikavimo metus ir citatos vietą – pagal APA reikalavimus. Tiesioginis citavimas turi būti saikingas ir pagrįstas. Rekomenduojama pirmenybę teikti informacijos perfrazavimui ir apibendrinimui, atskleidžiant savarankišką mokslinės literatūros analizę.
Citatų pateikimo pavyzdžiai: 
	Pasak Pušinaitės (2015), „dažnai darnios inovacijos yra sutapatintos su ekoinovacijomis“ (p. 127).

	Pušinaitė teigia, kad „dažnai darnios inovacijos yra sutapatintos su ekoinovacijomis“ (2015, p. 127).

	„Dažnai darnios inovacijos yra sutapatintos su ekoinovacijomis“ (Pušinaitė, 2015, p. 127).

	2015 m. Pušinaitė teigė, kad „darnios inovacijos yra sutapatintos su ekoinovacijomis“ (p. 127). 

	„principingai reaguoti ir pranešti etikos komitetui apie studentų nesąžiningumo atvejus, tokius kaip plagijavimas <...>, svetimo darbo pateikimas kaip savo, uždarbiavimas rašant rašto darbus kitiems studentams, rašto darbo pirkimas ir jo pateikimas akademinės bendruomenės nario vertinimui“ (Vilniaus kolegijos Akademinės etikos kodeksas, 2015, p. 2).



Jei citatoje praleidžiate tam tikras teksto dalis (sakinius, žodžius), praleistas vietas reikia pažymėti kampiniais skliaustais <...>. 
Jei citatą sudaro daugiau nei 40 žodžių, ji turi būti pateikta atskira pastraipa, atitraukta nuo dokumento paraštės 1,27 cm. 
Perfrazavimas – kito autoriaus minties ar informacijos perteikimas savais žodžiais, išlaikant pirminę prasmę. Perfrazuojant būtina nurodyti autorių ir publikavimo metus. Puslapio numeris nėra privalomas, tačiau rekomenduojamas, kai remiamasi konkrečia ilgesnio šaltinio vieta.
Perfrazavimo pavyzdžiai:
	Originalus tekstas
	Perfrazuotas tekstas

	Informacijos įkėlimas ir dalijimasis „Facebook“, „Twitter“ ir „Instagram“ paskyrose suteikia galimybę greitai pasiekti plačią ir tikslinę auditoriją. 
	Reklama, skelbiama įvairiuose socialiniuose tinkluose, greitai pasiekia daugelį potencialių vartotojų (Pavardenis, 2018).

	Ne išimtis ir Lietuva – augantis bendras šalies verslumo lygis kuria tinkamą terpę socialinio verslo plėtrai. Socialinis verslas Lietuvoje įgauna vis didesnę reikšmę, nes Lietuvoje socialinė atskirtis ypač didelė – kas ketvirtas žmogus Lietuvoje gyvena ties skurdo riba. 
	Socialinės atskirties lygis Lietuvoje išlieka aukštas, todėl didėja socialinio verslo įmonių poreikis, o spartus verslo vystymasis sudaro tinkamas sąlygas šioms įmonėms kurtis (Tučikienė & Juknelytė-Osauskienė, 2018).


[bookmark: _Hlk8732723]Tiek pateikiant tikslias citatas, tiek perfrazuojant cituojamą tekstą, būtina nurodyti cituojamo šaltinio autorių. Autorių galima nurodyti dviem būdais: sakinio gale skliaustuose arba autorių paminėti sakinyje, o leidimo metus pateikti skliaustuose. Minint autorių sakinyje dažnai vartojami tam tikri žodžiai ar frazės: pasak, anot, kaip teigia, tvirtina, analizavo, nagrinėjo ir pan. Atmintina, kad cituojamų šaltinių autorių pavardės pateikiamos originalo kalba, t. y. taip, kaip pateikiama literatūros sąraše, pvz.: Velasquez, Горяев, Navrátilová
Visi tekste paminėti šaltiniai privalo būti pateikti literatūros sąraše. Atitinkamai visi šaltiniai, pateikti literatūros sąraše, turi būti naudoti tekste. 

Nuorodų naudojimo taisyklės
Vienas autorius 
[bookmark: _Hlk7012431](Jacobs, 2020) arba Jacobs (2020).
[bookmark: _Hlk109893363]Du autoriai 
[bookmark: _Hlk109893007](Pumputienė & Biziulevičienė, 2015) arba Pumputienė ir Biziulevičienė (2015).
[bookmark: _Hlk109892300]Trys ir daugiau autorių 
[bookmark: _Hlk4421635](Jasiūnienė et al., 2019), (Ulrich et al., 2018) arba Jasiūnienė ir kt. (2019).
[bookmark: _Hlk4420069]Jei autorius organizacija ar kolektyvas 
Pirmą kartą: (Lietuvos Respublikos krašto apsaugos ministerija [KAM], 2018).  
Antrą kartą:  (KAM, 2018).
Antrą ir kitus kartus cituojant šaltinį, nurodoma tik santrumpa.
Jei autoriaus nėra 
(Lietuvos Respublikos darbo kodeksas, 2017) arba Lietuvos Respublikos darbo kodeksas (2017)
Jei cituojamas šaltinis neturi autoriaus, nurodomi šaltinio pavadinimo pirmi 2–5 žodžiai ir leidimo metai. Jei pavadinimas literatūros sąraše rašomas pasviruoju šriftu, nuorodoje jis taip pat rašomas pasviruoju šriftu, pavyzdžiui, knygų, žurnalų, laikraščių, ataskaitų pavadinimai rašomi pasviruoju šriftu, o straipsnių, knygų skyrių pavadinimai pateikiami kabutėse:
Straipsnyje „Darnumas šiandienos organizacijoje“ (Verslas, 2018) apžvelgiama ...
Autoriai ta pačia pavarde 
(J. Kazlauskienė, 2017), (L. Kazlauskienė, 2015).
Cituojant autorius vienodomis pavardėmis, reikia nurodyti ir vardų inicialus.
Kelių šaltinių citavimas 
[bookmark: _Hlk110501599](Magd, 2021; Pacevičiūtė, 2022; Ramanna, 2020)
· Autoriai nurodomi abėcėlės tvarka.
· Jei cituojami keli to paties autoriaus kūriniai, išleisti tais pačiais metais, prie metų prirašoma mažoji raidė a, b, c ir t. t. (raidės žymimos ir literatūros sąraše šaltinių aprašuose):
(Kaptein, 2020a, 2020b) arba Kaptein tyrimas (2020a) nustatė, kad...
Šaltinių percitavimas
Percitavimas – kai cituojamas tekstas paimtas ne iš originalaus šaltinio, o iš jį citavusio kito šaltinio. Šis citavimo būdas naudojamas tik tais atvejais, jei originalas yra neprieinamas. Percituojant šaltinį, nurodomas cituojamo teksto originalus autorius, o nuorodoje rašoma „cituojama pagal“ ir pateikiamas antrinis šaltinis, iš kurio paimta citata. Literatūros sąraše pateikiamas tik antrinis šaltinis. 
Pavyzdys:
	Ball teigė, kad lojalus darbuotojas – tai darbuotojas, kuris žino organizacijos vertybes ir joms pritaria, jomis vadovaujasi priimdamas sprendimus (cituojama pagal Veršinskienė & Večkienė, 2007).


Paveikslų citavimas 
[bookmark: _Hlk5015415]Paveikslai – tai įvairios iliustracijos, schemos, diagramos, grafikai, nuotraukos, paveikslėliai ir pan. Bet koks paveikslas yra autorinis kūrinys, kurį pagal Lietuvos Respublikos autorių teisių ir gretutinių teisių įstatymą (1999), be autoriaus leidimo galima atgaminti tik kaip pavyzdį mokymo ir mokslinių tyrimų tikslais, nurodant šaltinį. Šaltinis pateikiamas po paveikslo pavadinimo, nurodant puslapį, kuriame buvo publikuotas paveikslas: 
[bookmark: _Hlk110419780]Naudojamas originalus paveikslas
	[bookmark: _Hlk110419516]1 pav. Organizacijos socialinė atsakomybė
Šaltinis: Carroll, A. B. (1979). Three-dimensional conceptual model of corporate performance. Academy of Management Review, 4(4), p. 499. https://doi.org/10.5465/AMR.1979.4498296


[bookmark: _Hlk110502188]Jei rašto darbo autorius paveikslą papildo ir pateikia savaip, po paveikslo pavadinimu rašoma „Adaptuota autoriaus(-ės) pagal“ ir nurodomas šaltinis, kuriuo remtasi sudarant paveikslą:
Originalus paveikslas adaptuojamas	
	2 pav. Organizacijos socialinė atsakomybė
Adaptuota autoriaus pagal: Carroll, A. B. (1979). Three-dimensional conceptual model of corporate performance. Academy of Management Review, 4(4), p. 499.  https://doi.org/10.5465/ AMR.1979.4498296


[bookmark: _Hlk110503076]Jei rašto darbo autorius paveikslą sudaro pats, po paveikslo pavadinimu rašoma „Sudaryta autoriaus(-ės) pagal“ ir nurodomi šaltiniai, kuriais remtasi sudarant paveikslą. Jei autorius nesirėmė šaltiniais, rašoma „Sudaryta autoriaus(-ės)“:
Rašto darbo autoriaus sudaryti paveikslai
	3 pav. Organizacijos etikos ryšys su kitomis mokslo šakomis
Sudaryta autoriaus (-ės) pagal: Magd, 2021; Pacevičiūtė, 2022; Ramanna, 2020.
arba
4 pav. Organizacijos etikos ryšys su kitomis mokslo šakomis
Sudaryta autoriaus.



3.10. Literatūra. BD pabaigoje pridedamas literatūros, kurią studentas studijavo ir citavo rengdamas darbą, sąrašas (literatūros sąrašo sudarymo atmintinė pateikta 10 priede). Sąrašo antraštė – LITERATŪRA. Jei rašto darbe naudojami ne tik literatūros, bet ir kiti šaltiniai (pvz., vaizdo įrašai, kompiuterinės programos, nuotraukos ir pan.), tuomet sąrašą reikėtų pavadinti „LITERATŪRA IR KITI ŠALTINIAI“. Rengiant BD ypatingą dėmesį reikia skirti mokslinės, periodinės literatūros, monografijų ir tarptautinių mokslinių konferencijų medžiagos (iš tarptautinių duomenų bazių) studijoms. Analizuojama ir apibendrinama ne mažiau kaip 15 šaltinių medžiaga. Šaltiniai turi būti cituojami taisyklingai. Netaisyklingas citavimas gali būti pripažintas plagiatu, tad literatūros citavimui studentas turi skirti ypatingą dėmesį. Pažymėtina, kad ne mažiau kaip pusė visų šaltinių turi būti nesenesni nei penkerių metų. Rekomenduojama naudoti tik patikimus informacijos šaltinius. 
Visus BD cituojamus šaltinius privaloma pateikti literatūros sąraše. Moksliniai bibliografiniai aprašai ir internetiniai šaltiniai pateikiami abėcėlės tvarka pagal autorių pavardes, jeigu autorių nėra – rikiuojami pagal antraštes. Visi literatūros sąraše pateikiami šaltiniai rašomi originalo kalba. Prie internetinių šaltinių turi būti nurodoma internetinė nuoroda. Literatūros sąrašas sudaromas vadovaujantis APA literatūros sąrašo atmintine (10 priedas).
3.11. Priedai – neprivaloma darbo dalis, bet atskirais atvejais būtina. BD prieduose pateikiamos lentelės, turinčios daug duomenų ir užimančios daugiau kaip vieną puslapį; pagalbinę reikšmę turinti, tekste nagrinėjama iliustracinė medžiaga, skaičiavimai, metodikos, tyrimų programos, metodinė medžiaga, platesni paaiškinimai, pagrindžiantys atliktus tyrinėjimus, vaizdinė medžiaga, turinti tam tikros informacinės reikšmės ir kt. Prieduose lentelės nenumeruojamos. Kiekvienas priedas turi pavadinimą. Priedai segami eilės tvarka pagal jų vietą BD, priedo viršuje (virš priedo pavadinimo) dešinėje pusėje nurodoma tik priedo eilė, pavyzdžiui, 1 priedas. Turinyje priedai surašomi nenurodant puslapių. 
3.12. Lentelių ir paveikslų sąrašo dalyje (16 priedas) sunumeruojami ir surašomi BD visos lentelės ir paveikslai. Tekste pateikiamų lentelių ir paveikslų pavyzdžiai pateikti 12 ir 13 prieduose.

[bookmark: _Toc243731766]BAIGIAMOJO DARBO ĮFORMINIMAS

4.1. BD rengiamas A4 formato lapuose. Išilginės orientacijos (Portrait) popieriaus lapo paraštės: kairioji – 3 cm, viršutinė ir apatinė – 2 cm, dešinioji – 1 cm. Skyrius, poskyris ar skirsnis negali būti trumpesnis nei vienas puslapis. Puslapyje negali likti tuščios vietos (pvz. įkėlus paveikslą ar lentelę). Puslapis turi būti sumaketuotas taip, kad apačioje neliktų daugiau tuščios vietos, nei numatyta pagal reikalavimus, t. y. 2 cm.
Jeigu BD lentelės turi daug skilčių ir netelpa išilginiame lape, toks lapas formatuojamas gulsčiai – A4L (Landscape), nustatomos paraštės: viršutinė – 3 cm (plačiausia paraštė), kairioji – 2 cm, apatinė – 2 cm, dešinioji – 1 cm. Tokią lentelę rekomenduojama pateikti kaip priedą.
4.2. BD lapų numeravimas. BD lapai pradedami skaičiuoti nuo antraštinio lapo, tačiau numeruoti pradedama nuo turinio (paprastai nuo 2 puslapio). Lapai numeruojami apatinėje paraštėje per vidurį arabiškais skaitmenimis be taškų ir brūkšnelių. Šrifto dydis – 10 pt. 
4.3. BD tekstas. Tekstas rašomas vienoje lapo pusėje nestilizuotu Times New Roman 12 pt šriftu. Kiekvienos struktūrinės BD dalies pastraipos tekstas rašomas: 
· 1,5 intervalu tarp eilučių; 
· lygiuojant pagal abu kraštus; 
· nuo puslapio kairiojo krašto tekstą atitraukiant 1,27 cm; 
· tarpas virš pastraipos ir po pastraipa – 0 pt. 
Kiekviena nauja BD dalis pradedama naujame puslapyje. Jų pavadinimai rašomi didžiosiomis raidėmis, paryškintu 12 pt šriftu ir simetriškai (per vidurį) išdėstomi per lapo plotį. Tarpai virš ir po darbo dalies pavadinimo – 6 pt. 
4.4. BD tekstas skirstomas skyriais (1), poskyriais (1.1.), skyreliais (1.1.1.). 
Skyriaus pavadinimai numeruojami arabiškais skaitmenimis iš eilės, rašomi didžiosiomis raidėmis, paryškintu 12 dydžio šriftu ir simetriškai išdėstomi per lapo plotį. Tarpai virš skyriaus pavadinimo ir po pavadinimu – po 6 pt.
Poskyrių pavadinimai rašomi iš karto po skyriaus pavadinimu. Poskyrių pavadinimai numeruojami arabiškais skaitmenimis iš eilės, rašomi mažosiomis raidėmis, 12 dydžio paryškintu šriftu ir simetriškai išdėstomi per lapo plotį. Tarpai virš poskyrio pavadinimo ir po pavadinimu – po 6 pt. 
Skyrelių pavadinimai numeruojami arabiškais skaitmenimis iš eilės, rašomi mažosiomis raidėmis, 12 dydžio paryškintu šriftu ir simetriškai išdėstomi per lapo plotį. Tarpas virš skyrelio pavadinimo 12 pt, po pavadinimu 6 pt. 
4.5. Lentelių pateikimas BD (pavyzdys pateikiamas 12 priede).  BD tyrimo metu gautų duomenų vizualizacija – tai duomenų vaizdavimas lentelėse ir grafiniuose vaizdiniuose (grafikuose, diagramose). Duomenų grafinis vaizdavimas ir lentelės padeda darbo autoriui glaustai ir detaliai pateikti turimą informaciją. Rengiant lenteles ir grafikus baigiamajame darbe, reikia užtikrinti, kad jie būtų lengvai suprantami be papildomų paaiškinimų tekste.
Lentelės pavadinimo sudarymas ir numeravimas:
Lentelės pavadinimas turi būti informatyvus ir atitikti pavaizduotą turinį. Dažniausiai pakanka nurodyti atsakymus į klausimus: kas? kur? kada? Pavadinime turi būti nurodyta, kokie duomenys pavaizduoti, kokią tikslinę grupę jie atspindi (pagal amžių, lytį, gyvenamą teritoriją, išsilavinimą ar kt.) ir kurio laikotarpio duomenis atspindi.
Lentelės numeruojamos iš eilės: eilės numeris ir žodis „lentelė“ (pvz., trečia lentelė numeruojama taip: 3 lentelė);
Lentelės numeris rašomas lentelės viršuje prieš pavadinimą; lentelės numeris ir pavadinimas rašomas 12 pt nepastorintu šriftu mažosiomis raidėmis, pavadinimą pradedant didžiąja raide, centruojamas; tarp pavadinimo ir pačios lentelės paliekamas 1,5 eilutės intervalas. 
Lentelės stulpelių ir eilučių sudarymas. Lentelė turi užimti ne daugiau nei 1 puslapį. Didesnes lenteles rekomenduojama kelti į priedus. Lentelės negali būti skaidomos ir keliamos per kelis puslapius. Kiekviena lentelės dalis (stulpelis arba eilutė) privalo turėti pavadinimą (antraštinį langelį), rašomą vienaskaita, pradedant didžiąja raide, išskyrus tas paantraštes, kurios sudaro vieną sakinį su antrašte. Užrašai lentelės antraštiniuose langeliuose turi būti paprasti ir aiškūs. Antraštiniuose langeliuose reikia vengti vertikalių įrašų ir ilgų pavadinimų. Nerekomenduojama palikti tuščių stulpelių ir eilučių. 
Duomenų pateikimas lentelėse. Tekstas skiltyse rašomas 12 pt nepastorintu šriftu (didelės apimties lentelių šriftas gali būti mažinamas iki 10 pt); pastabos (jeigu jos reikalingos) po lentelėmis rašomos 10 pt nepastorintu šriftu. Lentelės eilutės ir stulpelio pavadinimas lygiuojamas kairėje, o skaitinės reikšmės centruojamos.
Į tekstą lentelės įterpiamos po pastraipos, kurioje jos minimos, arba kitame puslapyje. Baigiamojo darbo turinyje turi būti tik tokios lentelės, kuriose pateikta apibendrinta medžiaga. Ši medžiaga neturi būti kartojama tekste, o jame lentelė tik apibendrinama. Lentelės su pradiniais duomenimis, pradiniais skaičiavimais pateikiamos prieduose. 
Visos iliustracijos, esančios baigiamuose darbuose, vadinamos paveikslais. Tai gali būti grafikai, schemos, įvairios diagramos ir kita vaizdinė medžiaga. Iliustracijos (grafikai, diagramos, kreivės ir kt.) rengiamos naudojantis kompiuterinėmis programomis ir išdėstomos tekste po nuorodomis arba prieduose. Jei iliustracijų daugiau nei viena, jos numeruojamos iš eilės.
[bookmark: _Hlk243467248]4.6. Paveikslų pavadinimai ir numeravimas. Visos iliustracijos, esančios baigiamuose darbuose, vadinamos paveikslais (pavyzdys 13 priede). Tai gali būti grafikai, schemos, įvairios diagramos ir kita vaizdinė medžiaga. Iliustracijos (grafikai, diagramos, kreivės ir kt.) rengiamos naudojantis kompiuterinėmis programomis ir išdėstomos tekste po nuorodomis arba prieduose. Jei iliustracijų daugiau nei viena, jos numeruojamos iš eilės. Paveikslo pavadinimui keliami tokie patys reikalavimai, kaip ir sudarant lenteles. Paveikslai numeruojami iš eilės: eilės numeris ir žodis „pav.“ (1 pav., 2 pav., 3 pav.); paveikslo numeris rašomas jo apačioje prieš pavadinimą; numeris ir pavadinimas rašomas 12 pt nepastorintu šriftu mažosiomis raidėmis, pavadinimas pradedamas didžiąja raidė, centruojamas, be taško pabaigoje, pvz., 1 pav. UAB ,,X“ pelno dinamika 20..-20.. metais (tūkst. Eur); tarp pavadinimo ir vaizdinio paliekamas 1,5 eilutės intervalas. 
Paveikslas pateikiamas tekste po sakinio, kuriame jis pirmą kartą paminėtas, arba atskirame lape. Netikslinga tuos pačius duomenis pateikti lentelėje ir diagramoje. Pateikti kito autoriaus originalų paveikslą BD galima tik kaip pavyzdį mokymo ir mokslinių tyrimų tikslais, nurodant šaltinį.
Darbo autorius turi nuspręsti, koks diagramos tipas yra tinkamiausias atvaizduoti reikiamus duomenis, ir parinkti diagramos tipą. 
Rekomenduojami diagramų tipai:
Stulpelinė diagrama naudojama, kai:
· reikia palyginti kelių objektų parametrus;
· horizontaliojoje ašyje pateikiami lyginamų objektų pavadinimai, t. y. tekstinė informacija (objektų pavadinimai po ašimi rašomi vienodu atstumu vienas nuo kito);
· objektų išdėstymo horizontaliojoje ašyje eilės tvarka nesvarbi (sukeitus kuriuos nors diagramos stulpelius vietomis diagrama netaps klaidinga, todėl galima juos rikiuoti kaip norima);
· horizontaliojoje ašyje pateiktų objektų pavadinimai yra trumpi;
· objektų, kuriuos norima palyginti, yra nedaug – iki aštuonių, t. y. diagrama telpa aprašo puslapyje. Net per visą puslapio plotį ištemptą daugiau kaip aštuonis stulpelius turinčią diagramą bus sunku įskaityti.
Juostinė diagrama naudojama, kai:
· reikia palyginti kelių objektų parametrus;
· vertikaliojoje ašyje pateikiami lyginamų objektų pavadinimai, t. y. tekstinė informacija;
· objektų išdėstymo vertikaliojoje ašyje eilės tvarka nesvarbi (sukeitus kurias nors diagramos juostas vietomis diagrama netaps klaidinga, todėl jas galima rikiuoti kaip norima);
· objektų, kuriuos norima palyginti, pavadinimai gali būti ilgi (svarbu, kad diagrama tilptų aprašo puslapyje);
· objektų, kuriuos norima palyginti, gali būti daug (svarbu, kad diagrama tilptų aprašo puslapyje).
Skritulinė diagrama naudojama tik tada, kai:
· reikia palyginti visos duomenų imties (100 proc.) ir imties dalių dydį (x proc.);
· lyginamų dalių ne daugiau 4-5 (t. y. visos skritulio išpjovos įžiūrimos).
· kai kintamasis turi daug reikšmių, kurių dydžiai maži, juos skritulinėje diagramoje galima sujungti į vieną grupę „Kita“. Ši grupė neturėtų sudaryti daugiau nei 20 proc. skritulinės diagramos. Tokiu atveju paaiškinimuose nurodoma, kas sudaro grupę „Kita“.
Vaizduojant duomenis diagramose, būtina nurodyti kiekvieno diagramos stulpelio/pjūvio vertę (pvz., procentais). 
4.7. Brūkšnelio, brūkšnio ir kabučių rašymo ypatumai. Rašant ilgąjį brūkšnį pagal lietuviškas rašybos taisykles iš abiejų pusių reikia atskirti tarpais. Jis rašomas, kai praleidžiama tarinio jungtis, pavyzdžiui: Vilnius – Lietuvos sostinė. Toks brūkšnys tarpais iš abiejų pusių neskiriamas, kai nurodomos dviejų dydžių ribos: 5–6 dienos; 10–20 proc.; p. 125–127; 2020–2021 mokslo metai. Brūkšnį, kaip ir nemažai kitų simbolių, galima rašyti klaviatūra, įterpti iš simbolių lentelių arba naudoti klaviatūra renkamą kodą. Brūkšnio kodas yra ALT + 0 1 5 0. Brūkšnelis (kodas: ALT + 0 4 5); tarpais nuo žodžių neskiriamas. Jis rašomas:
• tarp sintaksiškai lygiaverčių žodžių, nusakančių vieno daikto, reiškinio ar ypatybės
pavadinimą, pavyzdžiui: konferencija-seminaras, sekretorė-referentė;
• tarp dviejų sintaksiškai lygiaverčių būdvardžių, pavyzdžiui: mokslinė-metodinė medžiaga, prekiniai-piniginiai santykiai;
• tarp dviejų savarankiškų kaitomų to paties asmens pavardžių, pavyzdžiui: Laurynas Stuoka-Gucevičius, Sofija Kymantaitė-Čiurlionienė;
• tarp pavardės ir slapyvardžio, pavyzdžiui: Vincas Mykolaitis-Putinas.
Lietuviškos „atidarančios“ kabutės rašomos prieš žodį apačioje (panašios į devintukus), o
„uždarančios“ – po žodžio viršuje (panašios į šešetukus). Tarp kabučių ir žodžio tarpai nedaromi.
Jas galima surinkti kodais:
„ – ALT + 0 1 3 2 ir ALT + 0 1 4 7 – “.
Skaitmeninės informacijos pateikimas. Jei tekste pateikiami skaičiai turi matavimo vienetą, skaičiai rašomi skaitmenimis (pavyzdžiui: 185 km; 27 kg ir kt.), jei neturi – žodžiais (pavyzdžiui: Bendrovė planuoja įkurti du naujus padalinius Klaipėdos bei Utenos regionuose).
Moksliniuose ir dalykiniuose tekstuose dėl vaizdumo ir glaustumo skaičiai paprastai rašomi skaitmenimis: 97 eurai; 25 studentai.
Kelintiniai skaitvardžiai žymi daiktų vietą eilėje. Prie tokių skaitvardžių, parašytų arabiškais skaitmenimis, pravartu po brūkšnelio rašyti galūnę, suderintą su linksniu.
Kai surašomi keli iš eilės kelintiniai skaitvardžiai (arabiškais skaitmenimis), linksnio galūnė rašoma po paskutinio skaitmens. Pavyzdys: 7, 9 ir 45 puslapiai.
Jeigu skaičius įeina į sąvokos sudėtį arba yra labai pabrėžiamas, galūnės turi būti įvardžiuotinės: 3-oji poliklinika, 1-oji vidurinė mokykla, 100-osios metinės.
Daiktų eilę žymintys skaičiai tam tikrais atvejais gali būti rašomi romėniškais skaitmenimis. Prie jų galūnės nerašomos, pavyzdžiui: VI skyrius, XX amžius, II tomas, IX klasė.
Skaičiai, žymintys reiškinio eilę, gali būti rašomi arabiškais arba romėniškais skaitmenimis, pavyzdžiui: XXI amžius, 24 valandos.
Kiekiniai skaitvardžiai, pažymėti skaitmenimis, linksnio galūnių neturi: 2 įstaigos iš 25.
Daugiaženkliai skaičiai gali būti žymimi arabiškais skaitmenimis ir žodžiais arba jų sutrumpinimais, pavyzdžiui: 25 tūkst. Skaičiai gali būti skirstomi klasėmis. Tarp skaičių klasių daromas vieno ženklo tarpas, pavyzdžiui, 100 000. Patartina tarpą sudaryti 3-jų klavišų deriniu: Shift + Ctrl + Space. Toks tarpas vadinamas jungiamuoju (skaičiai neperskiriami). Taško, kaip skirtuko, tarp skaičių klasių dėti negalima.
Kableliu skiriamos dešimtainės trupmenos nuo sveikųjų skaičių, pavyzdžiui: 1,90; 10,555.
Jei nurodomos dydžių svyravimo ribos, matavimo vienetas rašomas tik po antro skaitmens.
Pavyzdys: kaina svyruoja nuo 2,10 iki 2,50 Eur/kg.
Greta parašyti skaitmenys vienas nuo kito atskiriami kabliataškiu. Pavyzdys: rodiklis pakito atitinkamai 2; 4; 6 ir 8 vienetais.
Su vienaskaitos neturinčiais daiktavardžiais vartojami tik dauginiai skaitvardžiai (nuo vienerių iki devynerių), pavyzdžiui: vieneri, -ios; dveji, -os; treji, -os; ketveri, -ios; (…) devyneri, -ios (vieneri metai).
Sudėtiniai būdvardžiai, prasidedantys skaitvardžiu, pažymėtu skaitmeniu, neturi linksnio galūnės ir rašomi su brūkšneliu. Pavyzdys: 20-mečiai jaunuoliai.
4.8. Literatūros sąrašo įforminimas (10 priedas). Literatūros sąrašas pateikiamas BD pabaigoje prieš priedus atskirame lape, šaltiniai numeruojami arabiškais skaitmenimis naudojant automatinę numeraciją. Literatūros sąrašas rašomas Times New Roman 12 pt įprastiniu (neparyškintu) šriftu. Tarp eilučių daromas Single tarpas, nustatomas papildomas 6 pt tarpas po pastraipa, lygiuotė kairinė (Left). Plačiau apie literatūros sąrašo sudarymo nuostatas informacija pateikiama literatūros sąrašo sudarymo atmintinėje 10 priede.

[bookmark: _Toc243731767]
 BAIGIAMOJO DARBO PRISTATYMAS, GYNIMAS IR VERTINIMAS

5.1. BD gynimas vyksta pagal Veterinarijos studijų programos baigiamųjų darbų rengimo etapų planą.
5.2. BD gynimas vyksta trimis etapais: pirmas etapas – BD tarpinis gynimas Katedroje, antras etapas – BD galutinis gynimas Katedroje, trečias etapas – BD viešas gynimas Komisijoje, pagal BD rengimo etapų plane numatytus terminus.
5.3. Studentas prieš gindamas tarpiniame, galutiniame Katedros ir viešajame gynime galutinai parengtą darbą turi pateikti elektroniniu paštu (tarpiniame ir galutiniame Katedros – Microsoft Word, viešajame – PDF formatu) darbo vadovui ir Veterinarijos katedrai.
5.4. Studentas BD gynimui turi parengti iki 5 min. Pristatymą. Pateikčiai ruošti naudojama MS Office Power Point programa. Pateikties sudedamosios dalys: 
• Pirma dalis (antraštinė skaidrė). Vilniaus kolegijos ir fakulteto pavadinimai, baigiamojo darbo pavadinimas, studento vardas ir pavardė, darbo vadovo vardas ir pavardė.
[bookmark: _Hlk243479940]• Antra dalis. Darbo aktualumas.
• Trečia dalis. Darbo tikslas ir uždaviniai.
• Ketvirta dalis. Tyrimo objektas ir metodai. Ne daugiau kaip 2 skaidrės. 
•  Penkta dalis. Tyrimo rezultatai. Gali būti kelios skaidrės. 
[bookmark: _Hlk243502016]•  Šešta dalis. Išvados.
•  Septinta dalis. Pasiūlymai. 
Pirmoji ir paskutinė pristatymo skaidrės turi būti tokios pačios, kas vaizdžiai parodo, kad pristatymas yra baigtas. Kiekviena skaidrė viršuje turi turėti pavadinimą (temą). Studentas atskleidžia darbo aktualumą, problemą, akcentuoja darbo tikslą, gautus rezultatus, rezultatų taikymo sritis. Tyrimo metodika pristatoma glaustai, aptariant taikytus tyrimo metodus, tyrimo apimtį, vengiant teorijos. Tyrimo rezultatus rekomenduojama pateikti lentelių ar paveikslų pavidalu, vengiant teksto perkėlimo į skaidres. Pristatant tyrimo rezultatus žodžiu, nerekomenduojama persakyti lentelėse ar paveiksluose pateiktų skaičių. Klausytojams reikia perteikti gautų rezultatų interpretaciją. Kiekvienas naujas teiginys turėtų padėti klausytojui geriau suprasti problemą ir jos sprendimo būdus. Jei atliktas tyrimas buvo plačios apimties, rekomenduojama pristatyme pateikti tik svarbiausius gautus rezultatus. Tyrimo rezultatai pristatomi atsakant į darbo įvade suformuluotą kiekvieną darbo uždavinį. Į pristatymą neįtraukiamas darbo turinys ir naudotos literatūros sąrašas. Reikia atminti, jog pranešimas pristatomas pasakojant, o ne skaitant tekstą. Pristatymui būtina naudoti VK logotipą. Gynimo metu studentas turi atsakyti į komisijos užduotus klausimus.
5.5. BD tarpiniam ir galutiniam gynimui dekano įsakymu sudaroma Veterinarijos studijų krypties trijų dėstytojų komisija: vienas dėstytojas – komisijos pirmininkas, du dėstytojai – komisijos nariai.
5.6. BD tarpiniame ir galutiniame gynime kiekvienas BD turi būti apsvarstomas Katedroje ir pateikiamas kartu su patvirtintu Katedros protokolo išrašu, kuriame Katedros komisija rekomenduoja arba nerekomenduoja leisti BD kelti į elektroninę sutapties atpažinimo sistemą. Katedros komisija gali nerekomenduoti viešai ginti darbo šiais atvejais:
• darbo turinys neatskleidžia, nepagrindžia BD temos;
• darbas nepristatytas nustatytu terminu;
• darbo vadovas nerekomenduoja ginti darbo;
• darbe yra aiškių plagijavimo požymių;
• darbas neatitinka minimalių BD keliamų reikalavimų.
5.7. Po BD gynimo Katedros komisijoje studentas, gavęs Komisijos rekomendaciją ginti darbą, ne vėliau kaip per 2 darbo dienas į VMA „Moodle“ PDF formatu įkelia galutinį (prireikus pakoreguotą) BD variantą. Įkėlus BD į VMA „Moodle“, darbas automatiškai pateikiamas savarankiškumo patikrai. BD tikrinami elektronine sutapties atpažinimo sistema, vadovaujantis Vilniaus kolegijos Bendruosiuose studijų rašto darbų reikalavimuose nustatyta tvarka ir plagiato nustatymo kriterijais. Sugeneruotą BD sutapties ataskaitą BD vadovas turi peržiūrėti per 3 darbo dienas. Išvadą apie sutapties patikrinimą BD vadovas pateikia BD vadovo atsiliepime (14 priedas) ir perduoda Veterinarijos katedrai bei studentui. Nustatęs plagiato faktą, BD vadovas apie tai informuoja dekaną, Katedros vedėją, studentą ir Akademinės etikos komitetą, pridėdamas sutapties ataskaitą.
5.8. BD vadovas, nustatęs plagiato faktą, iš savo tarnybinio el. pašto per vieną darbo dieną turi informuoti fakulteto dekaną, Katedros vedėją ir studentą pridėdamas sutapties ataskaitą. Dekanas parengia teikimą direktoriui dėl studento šalinimo iš Kolegijos ir apie plagiato faktą informuoja Akademinės etikos komitetą.
5.9. BD, kuriuose nenustatyti plagiato atvejai, Katedros teikimu leidžiami ginti BD gynimo komisijos posėdyje. Leidimas ginti BD ir recenzentų skyrimas skelbiami dekano įsakymu.
5.10. BD patikrinimui Veterinarijos katedra skiria recenzentą. Recenzentas – BD vertintojas, turintis ne žemesnį kaip magistro laipsnį arba jam prilygintą išsilavinimą ir kurio pagrindinė profesinė ir (ar) mokslinė veikla yra susijusi su Veterinarijos studijų kryptimi. Recenzentui priskirti recenzavimui BD pateikiami Kolegijos nurodytose elektroninėse failų talpyklose. Recenzentas turi būti susipažinęs su BD rengimo ir gynimo metodiniais nurodymais, kuriais vadovaudamasis parengia recenziją (15 priedas). Recenzentas Katedros vedėjui recenziją atsiunčia el. paštu ne vėliau nei likus 1 darbo dienai iki gynimo. 
5.11. Katedros vedėjas arba Katedros administratorius ne vėliau kaip likus 1 darbo dienai iki BD viešo gynimo įkelia recenziją į Kolegijos elektroninę bylų talpyklą, kurioje studentas gali su ja susipažinti.
5.12. BD vertinti direktoriaus įsakymu ne vėliau nei likus 1 savaitei iki BD gynimo sudaroma BD gynimo komisija (toliau – Komisija) iš 3 asmenų, iš kurių du trečdalius turi sudaryti darbdavių atstovai, turintys ne žemesnį kaip magistro išsilavinimą. Vienas iš darbdavių atstovų minėtu direktoriaus įsakymu skiriamas Komisijos pirmininku.
5.13. BD ginami Komisijos posėdyje BD gynimo tvarkaraštyje numatytu laiku. Tvarkaraštį rengia Veterinarijos katedra, tvirtina dekanas. Tvarkaraštis skelbiamas ne vėliau nei likus 5 d. d. iki gynimo Komisijoje. Komisijos posėdį protokoluoja direktoriaus paskirtas Komisijos sekretorius. Jei BD ginamas nuotoliniu būdu, gynimas turi būti įrašomas. 
5.14. Komisija prieš posėdį supažindinama su BD recenzijomis ir vadovų atsiliepimais, BD vertinimo kriterijais, dekano įsakymu, leidžiančiu ginti BD Komisijoje, studentų sąrašais.
5.15. Komisija, pasibaigus gynimui, aptaria ir vertina BD uždarame Komisijos posėdyje. Kiekvienas Komisijos narys darbus vertina balu. Kiekvienas iš trijų Komisijos narių BD vertina individualiai, skirdamas balą. Galutinis BD įvertinimas apskaičiuojamas kaip trijų Komisijos narių ir recenzento skirtų balų aritmetinis vidurkis. Po posėdžio Komisija studentus su BD įvertinimu supažindina kiekvieną individualiai. 
5.16. BD laikomas apgintu, jeigu žinios ir gebėjimai yra aukštesni arba atitinka slenkstinio BD pasiekimo lygmens reikalavimus. Atsižvelgusi į recenzento ir komisijos narių vertinimus bei BD pristatymo ir gynimo kokybę, BD gynimo komisija dešimties balų skalėje įvertina studento BD. Pasibaigus gynimui, Komisija aptaria ir vertina BD uždarame Komisijos posėdyje. Kiekvienas Komisijos narys darbus vertina balu pagal 10 balų sistemą, atsižvelgdamas į 2 lentelėje pateiktus BD vertinimo kriterijus. Galutinį BD įvertinimą sudaro trijų Komisijos narių ir recenzento skirtų įvertinimų aritmetinis vidurkis, kiekvienam įvertinimui suteikiant vienodą – 25 proc. – svorį. Po posėdžio Komisija studentus su BD įvertinimu supažindina kiekvieną individualiai. Studentų kūriniai, sukurti rengiant BD, yra Kolegijos nuosavybė. Po BD gynimo elektroninės BD bylos saugomos Kolegijos elektroninėje bylų talpykloje arba išorinėje duomenų laikmenoje, vadovaujantis Vilniaus kolegijos Baigiamųjų darbų rengimo ir gynimo tvarkos aprašo III skyriuje nustatyta tvarka. Elektroninės BD bylos saugomos 3 metus. Pasibaigus saugojimo terminui, jų sunaikinimas organizuojamas dekano įsakymu.


2 lentelė. BD vertinimo kriterijai
	Vertinimo kriterijai
	Reikalavimai
	Vertinimo dalis

	I. TEKSTINĖ DALIS
	Viso: 0,4 balo

	Turinys
	Turinio struktūra ir forma atitinka metodinius reikalavimus. 
	0,1

	Santrauka
	Parašyta anglų; apimtis – iki 1 psl. Nurodytas darbo pavadinimas, darbo tikslas, vieta ir laikas, tyrimo objektas (-ai), tyrimo metodai, išvados.
	0,2

	Lentelių ir paveikslų sąrašas
	Pateiktas eilės seka darbe pateiktų lentelių sąrašas bei paveikslų sąrašas (numeris, pavadinimas, puslapis).
	0,1

	Įvadas
	Viso: 1,1 balo

	Tyrimo aktualumas ir problemos formulavimas
	Pagrįstas temos aktualumas, glaustai ir aiškiai išdėstyta tiriamos problemos esmė, suformuluotas probleminis klausimas. 
	0,5

	Tyrimo tikslas ir uždaviniai
	Tikslo formuluotė atitinka temos pavadinimą ir suformuluotą problemą. Uždaviniai suformuluoti aiškiai ir konkrečiai, prasminiu požiūriu glaudžiai susiję su tyrimo tikslu, atitinka BD turinį ir tyrimo rezultatus. Uždaviniai numeruojami.
	0,6

	Literatūros apžvalga
	Viso: 1,2 balo

	Problemos teorinio nagrinėjimo išsamumas, nuoseklumas, tikslingumas 
	Nuosekliai apžvelgtos, palygintos teorijos, su kuriomis glaudžiai susijusi nagrinėjama tyrimo problema. Analizuoti Lietuvos ir užsienio autorių šaltiniai, aprašyti Lietuvoje ir/ar užsienyje nagrinėjama tema statistiniai duomenys, remtasi naujausiomis autorių mokslinėmis publikacijomis duomenų bazėse. Aptartos svarbiausios sąvokos, išryškinti pastebėti prieštaravimai, pateikti bei palyginti skirtingų autorių požiūriai, argumentai. Teorinė dalis išdėstyta nuosekliai, logiškai, vientisai, moksline kalba, pateikti teorinės dalies apibendrinimai.
	0,6

	Pasirinktos literatūros adekvatumas nagrinėjamai temai 
	Pasirinkti literatūros šaltiniai adekvatūs tyrimo temai, problemai bei tyrimo objektui. 
	0,2

	Citavimo bei šaltinių nuorodų pateikimas
	Tekste, paveiksluose, lentelėse, prieduose nuorodos į literatūros šaltinių sąrašą yra pateiktos pagal reikalavimus. Laikomasi citavimo etikos reikalavimų.
	0,4

	Darbo metodika ir organizavimas
	Viso: 0,9 balo

	Tyrimo vieta
	Trumpai pristatyta tyrimo vieta, kurioje atliktas tyrimas, tyrimo aplinkybės, laikas. 
	0,3

	Tyrimo objektas ir metodai 
	Aiškiai apibrėžtas tyrimo objektas. Pagrįsti darbe naudojami tyrimo metodai. 
	0,3

	Tyrimo organizavimas
	Nuosekliai išanalizuotas kiekvienas tyrimo etapas. Detalizuota tyrimo metodika, nuoseklus tyrimo/analizės eigos išdėstymas.
	0,3

	Tiriamoji dalis
	Viso: 3 balai

	Tyrimų rezultatai
	Tyrimo rezultatų aiškumas, nuoseklumas ir pagrįstumas. Tinkamai apdoroti tyrimo duomenys. Pateikti teisingi skaičiavimai. Tyrimo duomenys pateikti lentelėse ir/ar paveiksluose. 
	1,5

	Tyrimų aptarimas
	Išsamiai aptarti tyrimo rezultatai – detalizuota, kas buvo nustatyta konkretaus tyrimo metu, pateikta rezultatų dinamika per tam tikrą laikotarpį, jų pagrįstumas. 
	1,5

	Išvados
	Viso: 0,6 balo

	Išvadų suformulavimas
	Išvados aiškios ir struktūruotos, optimalios apimties, atitinkančios temos uždavinius, tikslą.
	0,6

	Darbo įforminimas
	Viso: 0,8 balo

	Forma ir struktūra
	Darbas vientisas, pateiktos visos būtinos apimtimi subalansuotos struktūrinės dalys, jų pavadinimai atitinka turinį. Įforminimas atitinka metodinius reikalavimus.
	0,1

	Iliustracinė medžiaga
	Pateiktos iliustracijos (paveikslai, lentelės) panaudotos tikslingai, informatyvios ir kokybiškos, aiškios (pavadinimai, paaiškinimai, šaltiniai, numeracija), estetiškos. Informacija nedubliuojama.
	0,2

	Kalbos taisyklingumas
	Kalba mokslinė ir taisyklinga, stilius tinkamas, tekstas be gramatinių ir skyrybos klaidų. Sąvokos vartojamos tiksliai.
	0,2

	Literatūros sąrašas
	Literatūros sąrašas sudarytas pagal metodinius nurodymus.
Visi sąraše nurodyti šaltiniai yra paminėti/cituoti tekste.
	0,3

	II. DARBO PRISTATYMAS IR GYNIMAS
	Viso: 2 balai

	BD pristatymas
	Aiškus, koncentruotas BD pristatymas: temos pavadinimas, darbo tikslas, darbo uždaviniai, darbo vieta, tyrimo objektas, tyrimo metodai, tyrimo rezultatai ir išvados.
	0,4

	Kalbinė raiška
	Kalba aiški, sklandi. Palaikomas žvilgsnio kontaktas su auditorija. Laikomasi bendravimo etiketo.
	0,4

	Vizualiai pateikiamos medžiagos kokybė
	Demonstracinė medžiaga parengta Power Point kompiuterine programa, tinkamo dydžio šriftu. Pateiktys vaizdžios, informatyvios, estetiškos. Išskirti glausti esminiai teiginiai.
	0,4

	Laiko valdymas
	Tinkamai išnaudotas pristatymui skirtas laikas – iki 5 min.
	0,4

	Klausimų valdymas
	Trumpi, aiškūs, argumentuoti atsakymai į komisijos narių, recenzentų klausimus, pastabas.
	0,4



5.17 BD vertinimo lygiai nustatomi pagal žemiau pateikiamus kriterijus: 
· Puikus BD pasiekimų lygmuo (9–10 balų): darbo tikslai yra priimtini ir aiškiai suformuluoti; pateikti originalūs arba priimtini iškeltų problemų sprendimo variantai ir atrinkti argumentuotai optimalūs; taikyti įvairūs teoriniai modeliai bei analizės metodai; gauti rezultatai tarpusavyje palyginti; pademonstruotos visapusiškos teorinės žinios; darbo rezultatai gali turėti praktinę reikšmę, o jų taikymas duoti naudą; išvados yra argumentuotos, konkrečios, apima visus darbo tikslus ir juos atitinka; darbas parašytas be kalbos klaidų ir įformintas pagal nustatytus reikalavimus; 
· Tipinis BD pasiekimų lygmuo (7–8 balai): darbo tikslai yra priimtini; problemų sprendimai yra priimtini ir argumentuoti; taikyti adekvatūs teoriniai modeliai ir analizės metodai; pademonstruotos geros teorinės žinios; darbo rezultatai yra priimtini, išvados apima visus darbo tikslus ir juos atitinka; darbas įformintas pagal nustatytus reikalavimus; 
· Slenkstinis BD pasiekimų lygmuo (5–6 balai): darbo tikslai iš esmės yra priimtini; problemos iš esmės išspręstos; taikyti priimtini teoriniai modeliai ir analizės metodai; pademonstruotos minimalios būtinosios teorinės žinios; darbo rezultatai ir išvados yra iš esmės priimtini ir atitinka darbo tikslus.
· Nepatenkinamas BD pasiekimų lygmuo (1–4 balai): neatitinka slenkstinio BD pasiekimų lygmens.
5.18. Studentų BD yra Kolegijos nuosavybė.
5.19. BD vadovo sprendimas dėl plagiato, komisijos sprendimas dėl BD įvertinimo yra galutiniai ir apeliacine tvarka neskundžiami.
5.20. Studentas dėl galimo BD gynimo procedūros pažeidimo ne vėliau kaip kitą darbo dieną po BD gynimo gali kreiptis raštu su prašymu dekanui, pateikdamas jį fakulteto raštinėje.
5.21. Studentams, dėl svarbių priežasčių (liga, gimdymas, nelaimingas atsitikimas, šeimos nario mirtis) negalėjusiems numatytu laiku parengti ir ginti BD, jų prašymu dekano įsakymu BD gynimas gali būti atidėtas iki kito Komisijos posėdžio.
5.22. Studentai, neparengę BD nustatytu laiku, neatvykę į BD gynimą be svarbios priežasties, neapgynę BD ar kurių BD nustatomas plagiatas yra braukiami iš studentų sąrašų.

[bookmark: _Toc243731768]Akademinė etika ir plagiato prevencija

Studijų procese privaloma laikytis akademinės etikos principų, kurie dažnai pažeidžiami plagijuojant kūrinius). Plagijavimas – tai svetimų idėjų, tekstų pasisavinimas, nenurodant jų autoriaus ir pateikimas kaip savų. Netaisyklingas citavimas, kai šaltinis nurodomas netinkamai, taip pat yra laikomas akademinės etikos pažeidimu. 
Būdingi plagijavimo atvejai:
· pateiktas svetimas tekstas be citavimo ženklų – kabučių arba kito pobūdžio išskyrimo iš viso teksto (pavyzdžiui, atskira pastraipa);
· perpasakojant arba cituojant svetimą idėją, iliustracinę medžiagą ar kitus duomenis nenurodomas cituojamas šaltinis.
Siekiant išvengti plagijavimo atvejų, būtina tinkamai nurodyti visus rašto darbe naudotus šaltinius ir juos pateikti pagal nustatytus citavimo reikalavimus. Vilniaus kolegijos studentų rašto darbuose, baigiamuosiuose ir kituose mokslo darbuose taikomas APA citavimo stilius, pritaikytas pagal Kolegijoje nustatytas studijų rašto darbų rengimo normas bei lietuvių kalbos taisykles.
Svarbu! BD vadovas, nustatęs plagiato faktą, iš savo tarnybinio el. pašto per vieną darbo dieną turi informuoti fakulteto dekaną, Katedros vedėją ir studentą pridėdamas sutapties ataskaitą. Dekanas parengia teikimą direktoriui dėl studento šalinimo iš Kolegijos ir apie plagiato faktą informuoja Akademinės etikos komitetą.



[bookmark: _Toc243731769]LITERATŪROS SĄRAŠAS

1. Autorių teisių ir gretutinių teisių įstatymas 1999 m. gegužės 18 d. Nr. VIII-1185. (1999). https://www.e-tar.lt/portal/lt/legalAct/TAR.551F0CDE5B64
2. [bookmark: _Hlk110673760]American Psychological Association. (2020). Publication manual of the American Psychological Association (7th ed.).
3.  Kardelis, K. (2017). Mokslinių tyrimų metodologija ir metodai: edukologija ir kiti socialiniai mokslai: vadovėlis (6-asis patais. ir papild. leid. ed.). Mokslo ir enciklopedijų leidybos centras.
4. Kost, Ch. P. (2015). Student quick reference success guide to writing in the APA 6th edition style. Kostservices.

	1 PRIEDAS 

Baigiamojo darbo vadovo, recenzento, baigiamojo darbo gynimo komisijos nario konfidencialumo pasižadėjimas




VILNIAUS KOLEGIJA
___________________________________________________________________________
(asmens vardas ir pavardė)

 
BAIGIAMOJO DARBO VADOVO, RECENZENTO, 
BAIGIAMOJO DARBO GYNIMO KOMISIJOS NARIO 
KONFIDENCIALUMO PASIŽADĖJIMAS
 
20__ m. _____________ d.
Vilnius


Būdamas (-a), Vilniaus kolegijos (toliau – Kolegijos) _____________________________
                                                                                      (pareigų pavadinimas)
pareigų vykdymo laikotarpiu ir neribotą laikotarpį pasibaigus jų vykdymui,
1. Pasižadu:
1.1. saugoti ir tik įstatymų ir kitų teisės aktų nustatytais tikslais ir tvarka naudoti visą šio pasižadėjimo 3 punkte nurodytą konfidencialią informaciją, kuri man taps žinoma atliekant pareigas; 
1.2.  man patikėtus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti;
1.3. nepasilikti jokių man pateiktų dokumentų kopijų.
2. Man žinoma, kad konfidencialią informaciją galėsiu atskleisti tik Lietuvos Respublikos įstatymų ir Kolegijos teisės aktų nustatytais atvejais.
3. Man išaiškinta, kad konfidencialią informaciją sudaro visa su Kolegijos studentų baigiamaisiais darbais susijusi viešai neskelbtina informacija, vertinamų darbų turinys bei informacija, dėl kurios konfidencialumo įspėja Kolegijos įgaliotas asmuo arba prašymą pateikęs asmuo, įmonė ar institucija.
4. Konfidencialia nelaikoma informacija, kuri jos paskelbimo metu buvo viešai prieinama visuomenei ar tapo viešai prieinama ne dėl mano kaltės, taip pat informacija, kuriai Lietuvos Respublikos teisės aktai suteikia viešosios informacijos statusą.
5. Esu įspėtas(-a), kad, pažeidęs(-usi) šį pasižadėjimą, turėsiu atsakyti Kolegijos teisės aktų bei Lietuvos Respublikos įstatymų numatyta tvarka.

___________________ 			                  ____________________
(parašas)				                                 (vardas ir pavardė)

Baigiamojo darbo kalendorinis darbo grafikas

VILNIAUS KOLEGIJA
AGROTECHNOLOGIJŲ FAKULTETAS
VETERINARIJOS KATEDRA
[bookmark: _Toc339437310]Veterinarijos studijų programa

BAIGIAMOJO DARBO KALENDORINIS DARBO GRAFIKAS

Studento (-ės): _____________________________________________________________

Baigiamojo darbo tema: ______________________________________________________	
	
Baigiamojo darbo vadovas: ___________________________________________________       

	Eil. Nr.
	Baigiamojo darbo dalys
	Atlikimo laikotarpis
	Vadovo parašas, data
	Pastabos

	1. 
	Baigiamojo darbo temos suderinimo lapas
	
	
	

	2. 
	Baigiamojo darbo tikslas ir uždaviniai
	
	
	

	3. 
	Antraštinis lapas
	
	
	

	4. 
	Baigiamojo darbo literatūros apžvalga
	
	
	

	5. 
	Baigiamojo darbo darbo metodika
	
	
	

	6. 
	Baigiamojo darbo tyrimų rezultatai ir jų aptarimas
	
	
	

	7. 
	Išvados. Literatūros sąrašas. Santrauka
	
	
	

	8. 
	Pilnai parengto baigiamojo darbo pateikimas vadovui
	
	
	


_________
3 PRIEDAS

Baigiamojo darbo temos registravimo lapas
VILNIAUS KOLEGIJA
AGROTECHNOLOGIJŲ FAKULTETAS
VETERINARIJOS KATEDRA

BAIGIAMOJO DARBO TEMOS REGISTRAVIMO LAPAS 
Studentas (-ė)…….………………………………………………………………………………….............. 
Akademinė grupė………………………… 
Baigiamojo darbo vadovas (-ė)……………………………………………………………………............... 
Baigiamojo darbo tema:
Lietuvių kalba – ..................………………………..................................................................................................................
Anglų kalba – .......................................................………………………………………………………………….............. 
Baigiamojo darbo baigimo data………………………… 
Baigiamojo darbo problema ……………………………………………………………......……………............……..………………………………………………………………………………………………….......................................................
Baigiamojo darbo tikslas
………………………………………………………………………………………………………………
...…………………………………………………………………………………………………………….
Preliminarūs baigiamojo darbo uždaviniai ir turinio planas 
..……………………………………............................................................................................................. 
………………………………………………………………………………………………………………
……………………………………………………………………………………………………………… 
 
Studentas (-ė)…………………………………………………………………………………………..........  
(parašas) (vardas, pavardė) 
Baigiamojo darbo vadovas (-ė).………………………………………………………………………........... 
(parašas) (vardas, pavardė) Tema užregistruota: 
...........………………………… katedros vedėjas (-a)……………………………………………………… 
(parašas, data) (vardas, pavardė) 
4 PRIEDAS

Antraštinio lapo pavyzdys
[image: ]
VILNIAUS KOLEGIJA
AGROTECHNOLOGIJŲ FAKULTETAS
VETERINARIJOS KATEDRA

Studijų programa: Veterinarija, valst. kodas 6531HX001

Studento Vardas Pavardė (14 pt, Bold)


BAIGIAMOJO DARBO PAVADINIMAS (LT)
BAIGIAMOJO DARBO PAVADINIMAS (EN)
(Times New Roman, 14 pt, Bold, didžiosios raidės)

[bookmark: _Hlk123897321]Profesinio bakalauro baigiamasis darbas (12 pt dydis)


[bookmark: _Hlk123897420]                                             Baigiamojo darbo vadovas - doc. dr. Antanas Antanaitis
                                             Baigiamojo darbo konsultantas – doc.dr. Antanas Antanaitis (jei yra)

	
	Baigiamojo darbo pateikimo data: 2027-05-
(12 pt dydis)

Vilnius, 2027 (12 pt dydis)


5 PRIEDAS
Užsakomojo BD patvirtinimo pavyzdys

Įmonės pavadinimas (ant įmonės blanko?)



Vilniaus kolegijos Agrotechnologijų fakulteto 
Veterinarijos katedrai 





	

PATVIRTINIMAS APIE UŽSAKOMĄJĮ BAIGIAMĄJĮ DARBĄ

20     -   
Vilnius


Patvirtiname, kad ................................. studijų programos studentas(-ė) ..........................................,baigiamajame darbe ...............................................................................
sprendė įmonei aktualią problemą pagal įmonės užsakymą.











                                                              			     
Pareigybė	       Parašas		Vardas Pavardė









6 PRIEDAS
Turinio pateikimo pavyzdys

TURINYS
ĮVADAS	x 
1. LITERATŪROS APŽVALGA	x
1.1. Poskyris	x
1.1.1. Poskyrio papunktis	x
1.1.2. Poskyrio papunktis	x
1.2. Poskyris	x
1.3. Poskyris	x
1.4. Poskyris	x
1.4.1. Poskyrio papunktis	x
1.4.2. Poskyrio papunktis	x
2. DARBO METODIKA IR ORGANIZAVIMAS	X
2.1. Poskyris	x
2.2. Poskyris	x
2.2.1. Poskyrio papunktis	x
2.2.2. Poskyrio papunktis	x
2.3. Poskyris	x
3. TYRIMO REZULTATAI IR APTARIMAS	x
3.1. Poskyris	x
3.2. [bookmark: _Hlk242814253]Poskyris	x
IŠVADOS..... 	x
PASIŪLYMAI	x
LENTELIŲ IR PAVEIKSLŲ SĄRAŠAS	x
LITERATŪROS SĄRAŠAS	x
SANTRAUKA	x
SUMMARY		x
PRIEDAI	x


Pastaba: kur x – nurodomas puslapio skaičius.




7 PRIEDAS
[bookmark: _Hlk124172223]Santraukos pavyzdys


SANTRAUKA
Vilniaus kolegija
Agrotechnologijų fakultetas 
Veterinarijos katedra
Studijų programa – Veterinarija, valst. kodas 6531HX001

BAIGIAMOJO DARBO PAVADINIMAS

Baigiamojo darbo autorius - Jonas Jonaitis
Baigiamojo darbo konsultantas – (jei toks yra)
Baigiamojo darbo vadovas – doc. dr. Petras Petraitis

Temos aktualumas ir tyrimo problema. Trumpai pagrindžiamas temos aktualumas ir įvardijama tyrimo problema.
Darbo objektas ir tikslas. Nurodomas tyrimo objektas ir suformuluotas darbo tikslas.
Tyrimo metodai. Trumpai pristatomi taikyti tyrimo metodai.
Teorinė dalis. Glaustai apibūdinami svarbiausi teorinėje dalyje nagrinėti aspektai.
Tyrimo rezultatai. Pateikiami svarbiausi atlikto tyrimo rezultatai.
Išvados. Apibendrinami pagrindiniai tyrimo rezultatai, atskleidžiantys darbo tikslo pasiekimą.









8 PRIEDAS
Santraukos pavyzdys


SUMMARY
Vilniaus kolegija/University of Applied Sciences
Faculty of Agrotechnologies
Department of Veterinary 
Study Programme –  Veterinary, Code of study programme 6531HX001



BAIGIAMOJO DARBO PAVADINIMAS ANGLŲ KALBA
Prepared by Jonas Jonaitis 
Supervisor – assoc. prof. Petras Petraitis
Supervisor – lect. Petras Petraitis (jei baigiamojo darbo (projekto) vadovas neturi mokslinio vardo)\
Consultant – (jei toks yra)

Relevance of the topic and research problem. Briefly explain the relevance of the topic and identify the research problem.
Research object and aim. Specify the research object and the main aim of the thesis.
Research methods. Briefly describe the methods applied in the research.
Theoretical background. Summarise the main theoretical aspects discussed in the thesis.
Research results. Present the most significant findings of the research.
Conclusions. Summarise the main conclusions demonstrating the achievement of the research aim.






9 PRIEDAS
Citavimo ir nuorodų pateikimo tekste pavyzdys

CITAVIMO TEKSTE IR NUORODŲ PATEIKIMO ATMINTINĖ
	
	Nuorodų pateikimas sakinio pabaigoje skliaustuose
	Citavimas tekste

	Vienas autorius*
	(Kaptein, 2020)
(Lietuvos bankas, 2022)
	Kaptein (2020)
Lietuvos bankas (2022)

	Du autoriai
	(Traigienė & Žirnelė, 2021)
(Kenneth & Traver, 2019)
	Traigienė ir Žirnelė (2021)
Kenneth ir Traver (2019)

	Trys ir daugiau autorių
	(Jasiūnienė et al., 2019)
(Ulrich et al., 2018)
	Jasiūnienė ir kt. (2019)
Ulrich ir kt. (2018)

	Autorius – organizacija, kolektyvas
	Pirmą kartą: (Lietuvos Respublikos krašto apsaugos ministerija [KAM], 2018)  
Antrą ir kitus kartus: (KAM, 2018)

	Pirmą kartą: Lietuvos Respublikos krašto apsaugos ministerija (KAM, 2018)  
Antrą ir kitus kartus:  
KAM (2018)

	Autoriai
ta pačia pavarde
	(J. Kazlauskienė, 2017) (L. Kazlauskienė, 2015)
Reikia nurodyti ir vardų inicialus. 
	J. Kazlauskienė (2017)  
L. Kazlauskienė (2015)


	Be autoriaus
	(Verslas, 2018)
(„Vežėjai kyla į kovą“, 2019)
Nurodomi pirmi 2–5 šaltinio pavadinimo žodžiai.
Knygų, žurnalų, laikraščių, ataskaitų, interneto šaltinių pavadinimai rašomi pasviruoju raštu, o straipsnių ar knygų skyrių pavadinimai rašomi kabutėse.
	Knygoje Verslas (2018) teigiama...
Straipsnyje „Vežėjai kyla į kovą“ (2019)….


	Kelių šaltinių citavimas
	(Magd, 2021; Pacevičiūtė, 2022; Ramanna, 2020)
Autoriai išdėstomi abėcėlės tvarka. 
	
(Kaptein, 2020a, 2020b)
Cituojant kelis autoriaus kūrinius, išleistus tais pačiais metais, prie metų prirašoma mažoji raidė a, b, c ir t. t.
	Magd (2021), Pacevičiūtė (2022) ir  Ramanna (2020) 

Kaptein (2020a, 2020b)


	Teisės aktai
	(Lietuvos Respublikos darbo kodeksas, 2017)
(Lietuvos Respublikos gyventojų pajamų mokesčio įstatymas, 2002)
	Lietuvos Respublikos darbo kodeksas (2017)




* Autorius – autorius, sudarytojas, režisierius, prodiuseris, atlikėjas ir t. t.
10 PRIEDAS
Literatūros sąrašo sudarymo atmintinės pavyzdys

LITERATŪROS SĄRAŠO SUDARYMO ATMINTINĖ
	KNYGOS

	Vienas autorius
	Gylys, B. (2018). Bitonomija: įvadas į pirmą milijoną internetu. Alma littera.

	Du autoriai
	Samuilova, A., & Lieponienė, J. (2018). Programos STEKAS PLIUS praktinis taikymas: studijų knyga. BMK leidykla.
Holland, J., & Leslie, D. (2018). Tour operators and operations: Development, management and responsibility. CABI.

	Trys–dvidešimt autorių
	Gavelis, V., Gylys, P., Mačiekus, V., Minkevičienė, N., Paliulytė, R., Ulvidienė, E., & Urbšienė, L. (2017). Makroekonomika: Vilniaus universiteto vadovėlis. Vilniaus universiteto leidykla.

	Be autoriaus
	Lietuvos Respublikos Konstitucija: oficialių dokumentų tekstai su pakeitimais ir papildymais iki 2012 m. sausio 01 d. (2012). Judex spauda.

	Autorius – organizacija, kolektyvas
	Lietuvos dietologų draugija. (2004). Dietinio maisto saugos vadovas: geros higienos praktikos taisyklės asmens sveikatos priežiūros, socialinės globos ir rūpybos įstaigose. Homo liber.

	Sudarytojo, redaktoriaus parengta knyga
	Norkus, A. (Sud.). (2018). Diabetinė nefropatija. Medicininės informacijos centras.
Gawor, J., & Niemiec, B. (Eds.). (2021). The veterinary dental patient: a multidisciplinary approach. Wiley-Blackwel.
Richardson, T. (Ed.). (2021). The garden book. Phaidon Press.

	Straipsnis ar skyrius knygoje, konferencijos pranešimas
	Pučėtaitė, R. (2015). Organizacijų etikos samprata ir jos efektyvumo prielaidos. In R. Pučėtaitė, A. Novelskaitė, & R. Pušinaitė (Sud.), Organizacijų etika, novatoriškumas ir darniosios inovacijos: monografija (p. 24-40). Akademinė leidyba.
Preckailaitė, E., & Lukošienė, L. (2018). Naujagimių įgimta diafragmos išvarža – perioperaciniai iššūkiai. In Lietuvos vaikų chirurgų draugijos konferencija „Lietuvos vaikų chirurgija 2018“: pranešimų tezės, (p. 13). Lietuvos sveikatos mokslų universiteto Vaikų chirurgijos klinika.

	Daugiatomiai leidiniai 
	Dostojevskis, F. (2010). Demonai (T. 2). Margi raštai. 
Falchuk, B. (2020). The future of insurance: from disruption to evolution: lessons from legacy insures succeeding in a changing industry: Vol.1. The Incumbents. Insurance Evolution Press.

	Papildomo leidimo knyga
	Šablevičius, B. (2022). Lietuvos pievų, pelkių ir miškų orchidėjos: matomos ir pasislėpusios, pažįstamos ir nematytos (2-as patais. ir papild. leid.). Lututė. 

1 lentelė. Viščiukų broilerių kraujo serumo tyrimai
	Kraujo parametrai
	Kontrolinė grupė
	Tiriamoji grupė

	Ca, mmol/l
	2,89±0,060
	3,18±0,079

	P, mmol/l
	2,28±0,128
	2,45±0,127

	Mg, mmol/l
	0,77±0,018
	0,89±0,057

	Na, mmol/l
	148,50±1,210
	153,38±1,88

	K, mmol/l
	5,36±0,191
	5,36±0,262

	Cl, mmol/l
	110,66±1,225
	115,91±3,191

	Šarminė fosfatazė, TV
	2768,13±1280,67
	3220,38±955,02

	pH
	7,63±0,019
	7,65±0,021

1 pav. Taikomos profilaktinės priemonės šunims nuo ektoparazitų

BAIGIAMOJO DARBO VADOVO ATSILIEPIMAS  
 
Studijų programa: „.......................................................“, valstybinis kodas ...................................... 
 
Studentas (-ė) ……………………………………………………………………………………….... 
(vardas, pavardė) 
Baigiamojo darbo tema ……………………………………………………………………………..... 
 
Baigiamojo darbo autoriaus savarankiškumas, iniciatyva, darbo rengimo nuoseklumas  
……………………………………………………………………………………………………........ 
……………………………………………………………………………………………………........ 
……………………………………………………………………………………………………........ 
[bookmark: _Hlk64640157]Baigiamasis darbas tinkamas ginti Baigiamųjų darbų gynimo komisijos posėdyje / netinkamas ginti Baigiamųjų darbų gynimo komisijos posėdyje dėl plagiato fakto nustatymo.
Nustatyta sutaptis su kitais darbais sudaro ... procentų viso darbo, iš jų:
sutaptis su vienu šaltiniu – … procentų viso darbo;
sutaptis su kitais to paties studento studijų rašto darbais sudaro … procentų viso darbo;
sutaptis su kitų studentų to paties jungtinio darbo autorių darbais sudaro … procentų viso darbo.

Baigiamojo darbo 
vadovas 	 	 	 	……………… 	 	……………………………........ 
 	 	 	 	 	       (parašas) 	 	 	 	      (vardas, pavardė) 
 
................................................................................................................................................................ (darbovietė) 

................................................................................................................................................................ 
(pareigos) 
……………………………… 
      (data) 

Baigiamojo darbo recenzijos forma



VILNIAUS KOLEGIJA
AGROTECHNOLOGIJŲ FAKULTETAS
VETERINARIJOS KATEDRA


BAIGIAMOJO DARBO RECENZIJA 

	 
	
	
	

	Baigiamojo darbo tema 
	
	 
	----------------------------------------------------------------------- 

	 
	
	 
	 	 

	Baigiamojo darbo autorius 
	 
	
	---------------------------------------------------------------------- 	 

	 	 
	 
	
	 	(vardas, pavardė) 

	Recenzentas  
	 
	
	 	 	 	 


 	                        	 __________________________________________________________________
 	 	          (vardas, pavardė, darbovietė, pareigos, pedagoginis vardas, mokslinis laipsnis) 

	Vertinimo kriterijai
	Vertinimo aspektai
	Balai (maks.)
	Balai (įrašyti)

	Turinys, struktūra, santrauka
	Struktūra atitinka metodinius reikalavimus; santrauka pateikta anglų kalba, apimtis iki 1 psl., nurodyti pagrindiniai darbo elementai.
	0,5
	

	Įvadas
	Pagrįstas temos aktualumas, suformuluota problema, tyrimo tikslas ir uždaviniai aiškūs bei logiškai susieti.
	1,0
	

	Literatūros apžvalga
	Teorinės analizės išsamumas, nuoseklumas, šaltinių aktualumas, citavimo teisingumas.
	1,5
	

	Darbo metodika ir organizavimas
	Aiškiai apibrėžtas tyrimo objektas, vieta, metodai, tyrimo eiga.
	1,0
	

	Tiriamoji / projektinė dalis
	Tyrimų rezultatų pagrįstumas, aiškumas, jų analizės išsamumas ir ryšys su teorine dalimi.
	4,0
	

	Išvados
	Aiškios, struktūruotos, atitinka darbo tikslą ir uždavinius.
	1,0
	

	Darbo įforminimas ir kalba
	Struktūra, iliustracijos, kalbos taisyklingumas, literatūros sąrašo sudarymas pagal reikalavimus.
	1,0
	


KOMENTARAI
Baigiamojo darbo privalumai:
......................................................................................................................................................................
......................................................................................................................................................................
										15 PRIEDO tęsinys
Baigiamojo darbo trūkumai:
......................................................................................................................................................................
......................................................................................................................................................................
Klausimai autoriui:
......................................................................................................................................................................
......................................................................................................................................................................

Baigiamojo darbo įvertinimas (dešimties balų sistemoje): ...................................................................
Recenzentas (-ė): ...................................................................................... (vardas, pavardė, parašas)
Data: ..............................................

Lentelių ir paveikslėlių sąrašo pavyzdys


LENTELIŲ IR PAVEIKSLŲ SĄRAŠAS

LENTELIŲ SĄRAŠAS

2.1 lentelė. Lentelės pavadinimas ………………………………………………….……….....x
2.2 lentelė. Lentelės pavadinimas ……………………………………………….………….....x
3.1. lentelė. Lentelės pavadinimas ………………………………………………………….....x
3.3. lentelė. Lentelės pavadinimas ………………………………………………………….....x 
3.4 lentelė. Lentelės pavadinimas …………………………….…………………………….....x

PAVEIKSLŲ SĄRAŠAS

1.1 pav. Paveikslo pavadinimas …………………………………………...……….……….....x
1.2 pav. Paveikslo pavadinimas …………………………………………...……….……….....x 
3.1. pav. Paveikslo pavadinimas …………………………………………...…...….……….....x
3.2. pav. Paveikslo pavadinimas …………………………………………...…...….……….....x
3.5. pav. Paveikslo pavadinimas …………………………………………...…...….……….....x






Pastaba: kur x – nurodomas puslapio skaičius.

